《郊庙歌辞。享太庙乐章。凯安四章》
唐代·佚名

瑟彼瑶爵，亚惟上公。室如屏气，门不容躬。

礼殷其本，乐执其中。圣皇永慕，天地幽通。

礼匝三献，乐遍九成。降循轩陛，仰欷皇情。

福与仁合，德因孝明。百年神畏，四海风行。

总总干戚，填填鼓钟。奋扬争气，坐作为容。

离若鸷鸟，合如战龙。万方观德，肃肃雍雍。

烈祖顺三灵，文宗威四海。黄钺诛群盗，朱旗扫多罪。

戢兵天下安，约法人心改。大哉干羽意，长见风云在。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。